
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  16 decembrie 2013             

Pl – x 546/2013                     


AVIZ

asupra propunerii legislative pentru instituirea taxei de poluare

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru instituirea taxei de poluare,  trimisă cu adresa nr. Pl x 546 din 2 decembrie 2013 şi înregistrată cu nr. 4c-11/1417 din 2 decembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă la data de 28 noiembrie 2013.
Guvernul a transmis un punct de vedere cu nr. 1305 din 25 iulie 2013 prin care nu susţine adoptarea iniţiativei legislative.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 16 decembrie 2013.

Propunerea legislativă  are ca obiect de reglementare stabilirea cadrului legal privind instituirea, colectarea şi utilizarea unei noi taxe de poluare pentru autovehicule, şi abrogarea expresă a reglementărilor legale în vigoare privitoare la timbrul de mediu, având ca principii de bază, potrivit Expunerii de motive, eliminarea inechităţilor generate de aplicarea timbrului de mediu, eliminarea discriminării între cei care au înmatriculat vehiculele înainte de anul 2007 şi cei care le-au înmatriculat după acest an, precum şi asigurarea egalităţii de tratament pentru deţinătorii de autovehicule, prin aplicarea unei contribuţii proporţionale cu consumul de carburant.
Membrii comisiei au examinat iniţiativa legislativă supusă avizării, expunerea de motive şi avizul negativ al Consiliului Legislativ nr. 480 din 31 mai 2013.
Cu ocazia dezbaterilor, membrii comisiei au constatat că propunerea legislativă nu poate fi promovată, întrucât este incompatibilă atât cu reglementările Uniunii Europene, cât şi cu legislaţia naţională în materie. Prin reglementările propuse prin această iniţiativă legislativă se conduce la diminuarea veniturilor Fondului pentru Mediu şi, implicit, la nerealizarea lucrărilor/proiectelor pentru protecţia mediului finanţate din acesta. Iniţiatorii nu au luat în considerare faptul că taxarea nu este proporţională cu gradul de poluare, dat fiind că nu toate autovehiculele poluează la fel. Suma plătită este calculată per litru de carburant comercializat şi nu în funcţie de cantitatea de emisie poluante, metale grele, pulberi generate de fiecare autovehicul.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, (un vot împotrivă, două abţineri) avizarea negativă a propunerii legislative pentru instituirea taxei de poluare.
În raport de obiectul şi conţinutul reglementării, propunerea legislativă face parte din categoria legilor ordinare. 
                      PREŞEDINTE,                              SECRETAR,

               Bogdan Liviu CIUCĂ             Theodor-Cătălin NICOLESCU

Consilier parlamentar, Paul Şerban
_1283583422.unknown

